“ครม.” เลื่อนควบรวม “ทีโอที-กสท” ภายใต้ชื่อใหม่ “โทรคมนาคมแห่งชาติ” ออกไปอีก 6 เดือน
ที่ประชุม ครม. มีมติเห็นชอบ ขยายเวลาควบรวมกิจการ ระหว่าง “ทีโอที-กสท” ภายใต้ชื่อใหม่ “โทรคมนาคมแห่งชาติ” ออกไปอีก 6 เดือน 
ที่ประชุม ครม. มีมติเห็นชอบ ขยายเวลาควบรวมกิจการ ระหว่าง “ทีโอที-กสท” ภายใต้ชื่อใหม่ “โทรคมนาคมแห่งชาติ” ออกไปอีก 6 เดือน
1 ก.ย. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (1 ก.ย.63) เห็นชอบขยายระยะเวลาการควบรวมกิจการระหว่าง ทีโอที และ กสท.ออกไปอีก 6 เดือน จากเดิมที่ต้องเสร็จสิ้นภายใน 14 ก.ค.2563 รวมทั้งประเด็นการได้รับสิทธิตามพระราชบัญญัติทุนรัฐวิสาหกิจ พ.ศ. 2542 ของ บริษัท ทีโอที จำกัด(มหาชน) และ บริษัท กสท โทรคมนาคม จำกัด(มหาชน) ไปยังบริษัท โทรคมนาคมแห่งชาติ ตามมาตรา 153 แห่งพระราชบัญญัติบริษัทมหาชนจำกัด พ.ศ. 2535 ที่อยู่ระหว่างการดำเนินการหารือข้อกฎหมาย ต่อหน่วยงานที่เกี่ยวข้องซึ่งยังไม่ได้ข้อยุติ
อย่างไรก็ตาม ที่ประชุม ครม. รับทราบการใช้ชื่อบริษัทใหม่ที่เกิดจากการควบรวมกิจการของ บมจ. ทีโอที และ บมจ. กสท โทรคมนาคม โดยเมื่อจดทะเบียนจะใช้ชื่อว่า “บริษัท โทรคมนาคมแห่งชาติ จำกัด (มหาชน)” และชื่อภาษาอังกฤษว่า “National Telecom Public Company Limited : NT Plc.” ซึ่งเป็นไปตามพระราชบัญญัติ บริษัทมหาชนจำกัด พ.ศ. 2535 และที่แก้ไขเพิ่มเติม